Theo van Gogh apokrif levele
Drága Vincent! E pénzzel már kihuzod…
Vegyél rendes bort, ne nyakald a lőrét,
S ha déli verőn magad szíven lőnéd,
Némi vigasz, hogy jó hírrel búcsuzok.

Láttam egy világot, mely rettentő szép!
Hit és tisztaság nem volt biz’ priusz ott;
Én mondom neked, Theodoriusod,
Isteni jel ez, mennyei előkép!

Pár guldent adtam egy rozzant jósnőnek,
S kristálygömbjéből a jövőt kilestem:
Újjászületnek majd az ember-szörnyek,

Kik most leköpnek, meg vihognak resten,
És  vásznaid elé tolongva jőnek,
Kétezerhétben, a műértő Pesten!

Orosz László Wladimir versei
Szonettek